Romanje sodelavcev in prostovoljcev Karitas

v **Zreče** in Roglo

**Moto: »Kdor se boji Boga, dela dobro« (Sir 15,1)**

Božja beseda ob godu sv. Bernarda /Svetniki, str. 215

Berilo: Sir 15, 1-6

Evangelij: Jn 17,20-26

Dragi sobratje duhovniki, drage sodelavke in sodelavci, prostovoljke in prostovoljci Karitas, prisrčno vas pozdravljam.

Božja beseda, ki smo jo poslušali danes, je vzeta od današnjega obveznega godu sv. Bernarda.

So besede in sporočila, ki imajo v nekih posebnih okoliščinah za nas še posebno težo. Na primer: zadnje besede ob smrti staršev …. V takšnih besedah vidimo za nas pomembno, morda odločilno naročilo, kot izraz ljubezni in skrbi za nas.

Tudi v današnjem evangeliju smo slišali odlomek iz Jezusove veliko-duhovniške molitve, ki jo je izrekel pri zadnji večerji, in v kateri prosi, naj bodo tisti, ki »bodo verovali vanj, vsi eno, kakor si ti Oče v meni in jaz v tebi« (Jn 17,21).

Zgodovina Cerkve nam kaže, da je skozi čas prihajalo do delitev in posledice teh delitev in razhajanj vedno znova čutimo. Vedno bolj prihajamo do spoznanja, da edinost med nami, Kristusovimi učenci, ne pomeni uniformiranosti, ki bi zanikala enkratnost in neponovljivost vsakega, kot posameznika.

Edinost lahko gradimo le takrat, ko drugega spoštujemo. In to v vsej njegovi enkratnosti in neponovljivosti. Brez prizadevanja za edinost med nami ne moremo biti pravi, verodostojni Kristusovi učenci. Seveda je temelj te edinosti v naši povezanosti s Kristusom, da imamo z njim oseben odnos, da si dan za dnem iskreno prizadevamo hoditi za njim. Ta hoja za njim se hrani ob Božji besedi, molitvi in prejemanju zakramentov.

Če se oddaljujemo od Kristusa in od njegovega evangelija, potem ljudje navadno začnemo v ospredje postavljati samega sebe, s tem pa se začnemo oddaljevati ne le od Boga, ampak tudi od naših bližnjih.

V Jezusovih očeh je vsak izmed nas dragocen, zato v svoji veliko-duhovniški molitvi prosi za vsakega od nas. Še posebej tudi prosi za edinost med nami. Edinost med nami je znamenje odrešenosti. Že sam evangelij nas ob tem opozarja tudi na težave in nam pokaže greh, kot največjo oviro za pravo sožitje med nami. Razdiralna moč greha je še posebej očitna znotraj manjših življenjskih skupin, kot je to npr. družina. Kaže se pa seveda tudi širše, znotraj naroda in v odnosu med narodi.

Lahko si postavimo vprašanje, kaj je tisto, kar nas resnično povezuje v trdno skupnost?

Gotovo je to pristna izmenjava tega, kar kot posamezniki čutimo in doživljamo. V tem pa je večkrat velik problem, kajti dostikrat se ljudje lažje pogovarjamo o vsakdanjih, o zunanjih stvareh, ne gremo pa globlje, na duhovno raven. Izkušnje pa nam povedo, da je sožitje med nami globlje in močnejše prav takrat, ko smo sposobni v naših pogovorih narediti korak v globino.

Evangelij zelo jasno pove, da je ljubezen tisto, kar nas kristjane povezuje, oziroma bi nas moralo povezovati. Z isto ljubeznijo, s katero Oče ljubi svojega Sina, ljubi Bog tudi nas. In mi lahko ljubezen, ki smo je deležni, samo delimo naprej.

Tu mi prihaja na misel današnji godovnjak, sv. Bernard, ki je se je rodil 1090 v kraju Fontaines v Franciji. V njem je dozorela odločitev, da vstopi v redovno življenje. Postal je opat v samostanu Clairvaux. Njegovo življenjsko teženje in njegov ideal, to je bilo trezno in zmerno življenje, tako pri mizi, kot v oblačenju, kot tudi pri samostanskih zgradbah. Ob tem pa se je še posebej zavzemal za podporo ubogim in je z dejavno ljubeznijo skrbel zanje.

Za Bernarda je pravo spoznanje Boga v globokem odnosu z Jezusom in v osebnem doživetju njegove ljubezni. Pravi, da je ta odnos temeljen in odločilen za vsakega kristjana. Vera je predvsem osebno in globoko srečanje z Jezusom, je izkustvo njegove bližine, njegovega prijateljstva. Po tej poti lahko doživljam, kaj pomeni ljubiti Boga, mu zvesto slediti.

Bernard je rad poudarjal, da človek najlažje najde Boga z molitvijo; prej kot z razpravljanjem. Zanj je ideal učenca v veri sv. apostol Janez, ki se je naslonil na Učiteljevo srce in na ta način izkusil Božjo ljubezen.

V berilu iz Sirahove knjige smo slišali misel: »Kdor se boji Boga, dela dobro (prim. Sir 15,1).

Verjetno se je tudi že kdo od vas kdaj vprašal, zakaj bi morali iz strahu delati dobro, oziroma, kaj sploh pomeni »strah Božji«? To ne pomeni imeti strah pred Bogom, kajti vemo, da je Bog naš Oče, ki nas ljubi in nam vedno znova prihaja naproti s svojim usmiljenjem. Želi nam podariti odrešenje, zato nam dan za dnem odpušča grehe, vedno, kadar ga iskreno prosimo. Zato ni razloga, da bi se Boga bali.

Dar strahu Božjega pa je dar Sv. Duha. Ta nas utrjuje v spoznanju, da smo vsi od Boga ljubljeni in da vračati ljubezen Bogu pomeni naše dobro, ko odgovarjamo na Božjo ljubezen s spoštovanjem in z zaupanjem.

Drage sodelavke in sodelavci, prostovoljke in prostovoljci naše Karitas! Vesel sem, da smo danes lahko zbrani tukaj ob oltarju, da se na ta način naužijemo te iste Božje ljubezni, o kateri smo poslušali danes v Božji besedi. Na ta način se vsi utrjujemo v veri in hkrati čutimo, kako ta ista Božja ljubezen povezuje v eno skupnost tudi nas.

V zadnjem času smo bili zaradi koronavirusa omejeni pri našem druženju, zato danes še bolj čutimo potrebo, da smo drug ob drugem in drug z drugim. Povezani v trdno skupnost se ljudje lažje soočamo z našimi skupnimi, pa tudi vsak s svojimi osebnimi težavami, saj čutimo, da na poti premagovanja težav nismo sami in prepuščeni samemu sebi, ampak smo vsi del velike družine Karitas. Ta naša povezanost in iskreni medsebojni odnosi so velika opora pri opravljanju plemenitega poslanstva v okviru naše Karitas.

Na enak način si moramo prizadevati tudi za pristen odnos s Kristusom. Pri vzpostavljanju tega odnosa se nam morda porodi vprašanje: »Kaj lahko jaz storim, da bom podoben Kristusu, da bom izžareval dobroto in sočutje?«

Življenje po veri nam vedno bolj ostri pogled, da postajamo sposobni videti in opaziti tudi tiste med nami, ki so pomoči potrebni; kdo so tisti, ki potrebujejo našo bližino, prijazno besedo, ali pa konkretno materialno, pa tudi duhovno pomoč?

Današnje srečanje je zame, drage prostovoljke in prostovoljci, drage sodelavke in sodelavci Karitas, tudi priložnost, da se vam zahvalim, za vaše služenje, za vaš čas, za vašo plemenitost, ki jo dan za dnem na različne načine kažete in izžarevate.

Kristjan je tisti, ki se pusti voditi Božjemu Duhu. On nas navdihuje, kako v dani situaciji prav in konkretno odgovoriti.

Naj bo danes naša skupna prošnja, da bi se nikoli ne bi utrudili in se ne ustrašili pred novimi in vedno večjimi izzivi, ampak poskušajmo na vse te izzive odgovarjati v zaupanju v Boga in v medsebojni povezanosti. Pri tem pa naj bo vedno navzoč naš ljubeč in sočuten odnos do vsakega, kar naj kaže na naše plemenito, ljubeče srce. Naj v tem teženju vsakega izmed vas spremlja Božji blagoslov in varstvo device Marije! Amen.